ועדת החוקה, חוק ומשפט, כנסת 16, פרוטוקול מספר 646, 2005-12-20 12:00

מיכאל איתן: אני מבקש לפתוח את ישיבת ועדת החוקה, חוק ומשפט.

מיכאל איתן: אני מבקש בקשה לרביזיה.

מיכאל איתן: היה לנו שינוי בהצעת חוק עברייני מין (הגנה על הציבור), התשס"ב-2002, בקשר לסדרי דין לעניין הגשת בקשה להוצאת צו פיקוח לגבי עבריין המין.

מיכאל איתן: צריך להיות שלב של התייעצות, לכן בנוגע לצבא זה ייקבע על ידי שר הביטחון בהסכמת שר המשפטים, ולא כמו שהיה כתוב שם "בהתייעצות".

מיכאל איתן: זה מוסכם על הממשלה, והם מבקשים שנעשה שינוי.

מיכאל איתן: מי בעד?

מיכאל איתן: הצבעה בעד – פה אחד אושרה הבקשה לרביזיה.

מיכאל איתן: מי בעד השינוי עצמו?

מיכאל איתן: הצבעה בעד – פה אחד אושר השינוי בנוסח.

מיכאל איתן: בעד – פה אחד.

מיכאל איתן: הצעת חוק הבחירות לכנסת (תיקון מס' 56) (מידע מפנקס הבוחרים והוראת שעה), התשס"ו-2005

מיכאל איתן: מה מבקשים בחוק הבחירות הזה?

קרן ויינשל: בישיבה הקודמת שהיתה אתמול על חוק הבחירות לא ידענו אם קיימת קלפי לנכים ביד בנימין ובניצן, שאלה שני הריכוזים העיקריים של התושבים המפונים, ולכן הוספנו את האפשרות להצביע גם במקומות האלה.

קרן ויינשל: נודע לנו אתמול שיש ביד בנימין קלפי לנכים.

גדעון סער: מה עם ניצן?

קרן ויינשל: בניצן אין, ובניצן אנחנו משאירים.

מיכאל איתן: מי בעד קבלת הרביזיה?

מיכאל איתן: הצבעה בעד – פה אחד אושרה הרביזיה.

מיכאל איתן: מי בעד השינוי עצמו?

מיכאל איתן: הצבעה בעד – פה אחד אושרה הבקשה לשינוי.

מיכאל איתן: הצעת חוק מימון מפלגות (תיקון – עידוד ייצוג לשני המינים), התשס"ה-2005, של חברי הכנסת אתי לבני, זהבה גלאון וגדעון סער (פ/3671)

גדעון סער: אדוני היושב-ראש, זה נושא שאושר במליאת הכנסת ברוב גדול מאוד בקריאה הטרומית.

גדעון סער: הצעת החוק היא של שלושה מציגים, שלי, של זהבה גלאון ושל אתי לבני.

גדעון סער: הצעת החוק אושרה ברוב מאוד גדול לפני מספר חודשים בקריאה הטרומית.

גדעון סער: יש סוגיה שעלתה בדיונים, ועמדתי אומרת, שצריך להביא בחשבון את הצעת הלשכה המשפטית, ועמדתה לעניין זה זהה לעמדת היועץ המשפטי לממשלה, שדרושים 61 חברי כנסת נוכח הפגיעה הלכאורית בעיקרון השוויון, בג"ץ ברגמן וכן הלאה.

גדעון סער: דעתי הערכית היא, כי החוק הזה תורם לשוויון ולא פוגע בשוויון, אבל אני מכבד חוות דעת משפטיות, לכן זאת נקודת המוצא שלי.

גדעון סער: יש כאלה שאומרים שבג"ץ יפסוק אחרת, אבל נקודת המוצא שלי היא כזאת.

גדעון סער: מה שהיום אנחנו צריכים לעשות כוועדה, וזה יכול לזכות בהסכמה רחבה, זה להוסיף סעיף להצעת החוק, שקובע תחולה מהכנסת השמונה-עשרה--

קרן ויינשל: כבר יש.

גדעון סער: --ואז אנחנו משיגים שיהיה דין רציפות, אפשר יהיה לדון בזה, ולא הרגנו את הנושא שהושקעו בו מאמצים רבים, והוא עלה לדיון ביום האישה הבין-לאומי, עצם הרעיון איך אפשר להגיע לייצוג נשים.

גדעון סער: אדוני היושב-ראש, אני רוצה להרחיב כי אני יודע שהיתה מחלוקת בעניין הזה, כפי שפתחת ואמרת.

גדעון סער: אנחנו חיים עם ייצוג נשים בין הנמוכים בעולם המערבי, שהוא לא מתרומם באופן משמעותי ב-60 שנות קיום המדינה.

גדעון סער: יש כאלה הטוענים: בואו נפתור את זה כפי שנוהגות מדינות מתוקנות מסוימות, על יד מכסות, נכריח שיהיה שיעור מסוים בכל רשימה.

גדעון סער: הדרך הזאת קודם כול שנויה במחלוקת מהטעם שיש מפלגות, יושב פה נציג סיעת ש"ס, שאין להן בכלל נשים ברשימת הנציגים לכנסת, כולל ציבור נשים שמאמין שכך צריך להיות ומצביע לרשימה, וזה גם לגיטימי.

גדעון סער: אני חושב שזה לא טוב, אבל זה גם לגיטימי.

גדעון סער: אם אנחנו מתערבים על דרך "כפייה", אנחנו בעצם פוגעים באוטונומיה של המפלגות ובזכות שלהן להתאגד ולעשות את רצון הבוחר לפי דרכן.

גדעון סער: שברנו את הראש לדרך נכונה שיכולה להביא אותנו לתוצאה, כי הבנו שבלי לעשות כלום לא נגיע לתוצאה.

גדעון סער: הגענו למסקנה ששיטה שמתגמלת מפלגות על ייצוג נשים היא שיטה טובה, כי היא אומרת להם: אתן תהיו יותר שוויוניות, תקבלו אחוז מסוים יותר במימון המפלגות.

גדעון סער: המדינה תעודד שוויוניות, היא לא תכריח את מי שלא עושה את זה והיא גם לא תפגע במימון של מי שלא עושה את זה.

גדעון סער: נכון שאפשר למצוא הסתייגויות ואמרו: קונים בכסף, יש כאלה שאומרים כל מיני אמירות, אבל בסופו של דבר, אם אנחנו מתייחסים ברצינות לסוגיה הזאת של שוויון בין המינים, שאחד ההיבטים החשובים שלו הוא ייצוג הולם בבית הזה שבו נחתכים כל הדברים החשובים במדינה, אנחנו לא יכולים להישאר בלי תשובה, ואני אומר שזאת הדרך הכי מתונה והכי מידתית.

גדעון סער: אני מבקש להעביר את הוויכוח לכנסת השבע-עשרה, לא נחיל את זה על הבחירות הקרובות, נעביר את זה בקריאה ראשונה, והכנסת הבאה תדון בעניין הזה.

אליעזר כהן: רעיון טוב.

מיכאל איתן: לעניות דעתי, מה שייצא מכל החוק הזה זה בסך הכול תוספת מימון למפלגות, אני לא רואה את המפלגות מתרגשות בגלל תוספת כזאת או אחרת.

מיכאל איתן: אם כבר, לפחות שזה יהיה מרמה מסוימת.

מיכאל איתן: כלומר, עבור מספר הנשים הראשון לא יקבלו שום תוספת.

אתי לבני: מעל 30%.

קרן ויינשל: הנשים הראשונות ב-30% מקבלות גם כן תוספת.

גדעון סער: אם כך, אני מבקש לתקן.

גדעון סער: אם המפלגה עברה רף מסוים, היא מקבלת מעל הראשון.

גדעון סער: אם היא לא הגיעה לרף, אם יש לה 20%, היא לא מקבלת כלום.

קרן ויינשל: אז מקבלים על כל אחת מהנשים.

גדעון סער: אפשר להגיד לי: אל תקבע 50% אלא 30% לדוגמה, אבל ניסינו להגיע לאיזון.

מיכאל איתן: כמה הצעתם?

גדעון סער: מי שיש לו מעל 30% נשים.

קרן ויינשל: מי שיש לו מעל 30% נשים מקבל חצי יחידת מימון עבור כל אישה.

אתי לבני: אין שום מפלגה שיש לה את השיעור הזה.

גדעון סער: אם הם לא יתרגשו, זה לא יעלה כלום, אם הם יתרגשו וישלבו נשים, מצוין, הם ישלבו נשים.

אתי לבני: יש לנו מסמכים של הממ"מ, שבהרבה מאוד מדינות משתמשים בכלים חוקתיים, או על ידי קווטות או על ידי תוספת מימון או על ידי קנסות.

אתי לבני: בכל מדינה שהפעילו את המנגנונים האלה, היה שינוי בייצוג נשים.

אתי לבני: יש לנו הניירות האלה.

אתי לבני: אני רוצה להתייחס לחוות הדעת של ד"ר סוזי נאות, ולשיחה ארוכה שהיתה לי עם פרופסור דפנה ברק.

אתי לבני: שתיהן תומכות מאוד בנושא הזה.

אתי לבני: ד"ר סוזי נבות אומרת שדווקא הסוג הזה של העדפה מתקנת הוא ביטוי לעיקרון השוויון.

אתי לבני: הצעת החוק איננה פוגעת בעיקרון השוויון, נהפוך הוא, היא נועדה להגשימו באמצעי שהוא סביר ומידתי.

מיכאל איתן: זה כמו שהמלחמה לא נועדה לשם המלחמה, היא נועדה לשם השלום.

מיכאל איתן: אחרי שמנצחים במלחמה מקבלים שלום.

מיכאל איתן: לכן מי שלמשל רוצה שלום, הוא צריך לסבסד את המלחמה, כי על ידי סבסוד המלחמה מביאים את השלום.

אתי לבני: זה מה שאומר בוש.

אתי לבני: בבוקר דנו בחוק של יוסי שריד לגבי השחיתות, זה חוק מאוד בעייתי, אבל יש לו איזה ערך מבחינה חינוכית, מבחינה הצהרתית.

אתי לבני: החוק הזה יש בו ערך מבחינה חינוכית והצהרתית.

מיכאל איתן: אותי שכנעת.

אתי לבני: למי להסתכל עכשיו, האם לנסים זאב?

אתי לבני: האם ליצחק לוי?

אתי לבני: אני לא יודעת מה עם החרדים, אבל המפד"ל או הדתיים הלאומיים- - -

יצחק לוי: אני לא במפד"ל ברוך השם.

אתי לבני: אני יודעת, אבל אני מדברת על דתיים לאומיים.

נסים זאב: אדוני היושב-ראש, החוק הזה פוגע במעמדן של הנשים בכך שצריך להריץ אותן להיבחר רק בעקבות שלמונים שהמפלגות צריכות לקבל עבורן.

נסים זאב: זאת אומרת, צריך לעודד מפלגה כדי להאמין שזכותה להיבחר, זה פשוט ביזיון האישה.

נסים זאב: את רואה את זה בעין שונה ממני.

גדעון סער: אם ש"ס תקצה מקומות לנשים ברשימה לכנסת- - -

מיכאל איתן: הם יקבלו לא חצי, פעם וחצי.

אתי לבני: נסים זאב תמיד דואג לנשים שהן ירגישו טוב.

נסים זאב: זה מאוד מדאיג שצריכים להביא בחקיקה את העניין שאישה צריכה להיבחר.

אתי לבני: למה אתה פטרון עלינו במה שאנחנו צריכות להרגיש?

אתי לבני: אנחנו מרגישות טוב עם זה.

מיכאל איתן: היתה לא מזמן הצעת חוק חולה נוטה למות.

מיכאל איתן: סיעת ש"ס תמכה בהצעת החוק הזאת.

נסים זאב: נכון.

מיכאל איתן: למה קראת לי רוצח כשהבאתי אותה בקריאה הראשונה?

נסים זאב: אני התנגדתי לזה.

מיכאל איתן: הרגע אמרת לי: נכון, ש"ס תמכה, אבל כשהבאתי את זה קראת לי רוצח.

נסים זאב: אני?

נסים זאב: חס ושלום.

מיכאל איתן: אני נשבע לך, קראת לי רוצח.

מיכאל איתן: צעקת לי: אתה רוצח.

נסים זאב: אם אמרתי את זה, אני מוכן לעשות כיפור שני.

נסים זאב: אני רוצה לסיים את דברי.

נסים זאב: עצם הדבר שנשים מועמדות, הן כבר מביאות יותר קולות, את הבונוס אותן מפלגות כבר מקבלות.

מיכאל איתן: הייתי מנסח את דבריך אחרת, אישה שהיא מועמדת, צריך להטיל ספק אם היא בכלל אישה, כי אישה לא יכולה להיות מועמדת, מה לאישה להיות מועמדת בכנסת כשהיא צריכה לדאוג לבית...

נסים זאב: מפלגת ש"ס מאמינה שאדם חייב לכבד את אישתו יותר מגופו, זו ההלכה.

מיכאל איתן: רבותי, מי בעד העברת החוק לקריאה הראשונה?

מיכאל איתן: מי נגד?

מיכאל איתן: הצבעה בעד – 3 נגד – 2 אושר להעביר לקריאה הראשונה את הצעת חוק הצעת חוק מימון מפלגות (תיקון – עידוד ייצוג לשני המינים), התשס"ה-2005.

מיכאל איתן: תודה.